רשת פרח לחינוך מיוחד

רשת פרח היא עמותה ישראלית הפועלת מאז שנת 1999, ומהווה את רשת החינוך המיוחד הגדולה בישראל. הרשת מעניקה שירות לכ-15,000 מקבלי שירות מכלל חתכי האוכלוסייה פעוטות, ילדים, נוער ומבוגרים - מגיל שלושה חודשים ועד גיל הזהב. ברשת עשרות מסגרות חינוך מיוחד ורווחה המעניקים שירותים חינוכיים, טיפוליים ושיקומיים.

 היסטוריה 
רשת פרח הוקמה ב-1999 על ידי משה שטיין שבעברו הוביל יוזמות חינוכיות עבור ילדים עם צרכים מיוחדים בערי הפריפריה. הרשת, שהחלה כמיזם ממוקד, התפתחה והתרחבה עם השנים לכדי רשת חינוכית ענפה הפועלת כיום בפריסה ארצית רחבה.

הרשת מפעילה מסגרות חינוך מיוחד לגיל הרך ולגילים נוספים, בערים ויישובים ברחבי הארץ, מצפון ועד דרום. כחלק מצמיחתה, קיבלה הרשת את ניהול הכפר הקהילתי-שיקומי בראש העין.

כיום מהווה הרשת גורם מרכזי בתחום, המנהל נתח משמעותי ממשאביה של מדינת ישראל המוקצים לצרכים מיוחדים מטעם משרדי הבריאות, החינוך והרווחה.

 פעילות הרשת 
מטרת פרח היא הקמת והפעלת מוסדות חינוך מיוחד וחינוך רגיל, לרבות מעונות יום, גני ילדים ובתי ספר, לצד הקמת מסגרות תעסוקה לבוגרי חינוך מיוחד ומערך תמיכה למשפחותיהם.

הרשת מפעילה עשרות מוסדות חינוך מיוחדים, ובהם:
 מעונות יום שיקומיים
 גני תקשורת וגנים שיקומיים
 גני מש"ה (מוגבלות שכלית התפתחותית)
 גני עיכוב התפתחותי ושפה
 בתי ספר לחינוך מיוחד עבור לקויות למידה וקשיים רגשיים
 יחידות להתפתחות הילד
 דיור בקהילה לבוגרי חינוך מיוחד

הרשת מעניקה מענה למגוון רחב של לקויות, בהן: אוטיזם, מוגבלות שכלית התפתחותית, שיתוק מוחין (CP), עיכובים התפתחותיים, תסמונות נדירות, בעיות רפואיות כרוניות, קשיים רגשיים ונפשיים, ליקויי שפה וקשיים על רקע סוציאלי.

מטרת הרשת לתת מענה לאנשים עם מוגבלויות בכל הגילאים לממש את הפוטנציאל האישי שלהם, באמצעות ליווי מותאם אישית, צוותים מקצועיים ושירותי רפואה פרא-רפואיים. תוך השמת דגש על שילוב בקהילה כעיקרון מקצועי מרכזי.

בין הטיפולים המועברים בגני הרשת ניתן למנות: פיזיותרפיה, ריפוי בעיסוק, טיפול בדיבור, טיפול באמנות, טיפול רב-חושי בחדר סנוזלן, שיקום ראייה בחדר חושך, מטבח טיפולי, ניתוח התנהגות בגישת ABA, תרפיה במוזיקה והידרותרפיה.

 היקף פעילות 
נכון לשנת 2023, מועסקים ברשת כ-2,600 עובדים. מחזור הפעילות השנתי עמד באותה שנה על כ-244 מיליון ש"ח. נכון ל-2025 ברשת כ-4,100 עובדים. וברשת מעל 15,000 ילדים ובני נוער.

מנכ"ל הרשת הוא משה שטיין והסמנכ"ל הוא מיכאל דור, פרופ' זאב רוטשטיין מכהן כמנהל המערך הרפואי של הרשת.

הרשת פועלת בפריסה ארצית, ומוסדותיה פועלים בערים רבות ובהן: תל אביב, נתניה, בת ים, יבנה, ראש העין, חריש, זכרון יעקב, שדרות, גבעת שמואל, ביתר עילית, באר יעקב, גבעת זאב, אלעד, נס ציונה, טבריה, גבעתיים, חוף אשקלון, קצרין, אריאל, פרדס חנה, גוש עציון והשומרון.

במסגרות פרח פועלים אנשי חינוך לצד אנשי מקצוע בתחומי הבריאות והטיפול: מרפאות בעיסוק, קלינאיות תקשורת, מטפלות באמנות ויצירה ועוד. הרשת מפעילה מערך הדרכה והכשרה מקצועי לעובדיה, לרבות השתלמויות, הרצאות ולמידת עמיתים. כמו כן קיימה הרשת מספר ערבי מחקר. ואירועי הוקרה לעובדיה.

פרח מקיימת שיתופי פעולה עם רשויות מקומיות, משרדי ממשלה, קרנות פילנתרופיות ועסקים מקומיים וארציים, במטרה לחזק את מערך השירותים לילדים עם צרכים מיוחדים ולקדם את השתלבותם בקהילה.

 כפר פרח 
הכפר הקהילתי פרח הוא מסגרת דיור חוץ-ביתית לאנשים עם מוגבלויות. בכפר מתגוררים כ-240 דיירים ודיירות בגילאי 18 ומעלה, בעלי רמות תפקוד שונות. הכפר ממוקם בראש העין.

הדיירים בכפר שוהים תחת טיפול והשגחה במשך כל שעות היממה, ומתגוררים בדירות המאורגנות לפי רמות התפקוד. לכל דייר נבנית תוכנית אישית המותאמת ליכולותיו, לצרכיו וליעדיו האישיים. במהלך היום משתתפים הדיירים במגוון פעילויות פנאי ותעסוקה, בהתאם למסוגלותם, במטרה לאפשר לכל אחד מהם מימוש עצמי במסגרת המתאימה לו.

בכפר פועלת מערכת תעסוקה מגוונת הכוללת סדנאות עבודה, יצירה ופעילות חקלאית, בליווי צוות מקצועי הפועל לפיתוח תחומי העשייה של הדיירים ולקידום תחושת משמעות ועצמאות תעסוקתית. בכפר מחלקה סיעודית לטיפול ארוך טווח.

הכפר שם דגש על שילוב בקהילה ועל פתיחת שעריו לפעילות משותפת עם גורמים חיצוניים. במסגרת זו מתקיימות יוזמות חינוכיות וקהילתיות בשיתוף מתנדבים, תלמידים ומבקרים, במטרה לקדם סובלנות, קבלה והכלה בחברה הישראלית.

בנוסף לכפר המרכזי מפעילה רשת פרח שתי שלוחות של בתים בקהילה, שבהם מתגוררים דיירים בוגרים באופן עצמאי יותר, בליווי מקצועי של צוות הכפר.

 מיזמים נוספים 
 דיור חוץ-ביתי לילדים ונוער - מסגרות פתוחות בקהילה לילדים ונוער עם אוטיזם והתנהגות מאתגרת. במטרה ליצור סביבת מגורים בטוחה ותומכת עם קבוצת שווים. במסגרות בניית תוכנית אישית לכל ילד בהתאם ליכולות ולצרכים. המסגרות פעילות באלעד ובראש העין.
 נופשון פרח (תל אביב) - מיועד לצעירים ובוגרים בעלי צרכים מיוחדים השייכים למנהל מוגבלויות. במקום שירות אירוח עם לינה. מופעל בשיתוף פעולה עם עיריית תל אביב.
 מרכז יום פרח (יקיר) - מסגרת יומית לבוגרים מעל גיל 18 עם מוגבלות שכלית התפתחותית ואוטיזם, המתגוררים בביתם. ממוקם ביקיר ופועל בשיתוף הקהילה המקומית. המרכז כולל סדר יום קבוצתי, פעילויות וחוגים לצד טיפולים מקצועיים: קלינאות תקשורת, ריפוי בעיסוק, עבודה סוציאלית וטיפולים נוספים. במקום ניתן ליווי הכולל הזנה, היגיינה, טיפול תרופתי ותמיכה שוטפת לאורך היום.
 בריכות הידרותרפיות - טיפולים הידרותרפיים לשיפור טווח התנועה והגמישות, חיזוק שרירים בצורה בטוחה, שיפור הקואורדינציה ושיווי המשקל, הקלה נפשית ורגשית. הרשת מקימה 6 בריכות ברחבי הארץ המיועדות לחניכי המוסדות. בשיתוף פעולה עם משרד הביטחון פצועי ונכי צה"ל יהיו זכאים לטיפולים במקום.

 קישורים חיצוניים 








 הערות שוליים 

קטגוריה:חינוך יהודי
קטגוריה:רשתות בתי ספר בישראל
קטגוריה:חינוך מיוחד
קטגוריה:ישראל: ארגונים חברתיים
קטגוריה:ארגונים מסייעים ללוקים במוגבלות שכלית התפתחותית
קטגוריה:מוגבלות שכלית התפתחותית: מוסדות
קטגוריה:ישראל: עמותות
קטגוריה:אוטיזם: ארגונים
קטגוריה:ישראל: ארגוני עזרה